આપણે ત્યાં આજકાલ ડ્રૅગન ફ્રૂટની બોલબાલા છે. અહીં ડ્રૅગન ફ્રૂટની વાડીમાં લટાર મારીને તમે એની ખેતી જોઈ શકો છો. એ ઉપરાંત, સૂરજમુખી અને ગુલાબના એકરો સુધી ફેલાયેલાં ખેતરો અહીંની સુંદરતામાં વધારો જાણે ચાર ચાંદ લગાવી દે છે. ઍગ્રો ટૂર પૂરી થતાં જ અમને કાઉ ફાર્મ લઇ જવામાં આવ્યાં. અહીં 1500 જેટલી જર્સી ગાયને રાખવામાં આવી છે. આશરે 40-50 વાડામાં તમામ ગાયને ખૂબ વ્યવસ્થિતપણે રાખવામાં આવે છે. ફાર્મની મુલાકાતે આવનારા અહીં જાતે ગાયનું દૂધ કાઢી શકે એની અફલાતૂન વ્યવસ્થા કરી છે. ગાયને વિશેષ પાંજરામાં ઊભી કરવામાં આવે. પ્રવાસીને લોન્ગ બૂટ પહેરી હાથ ધોઈને ગાયના આંચળ થકી કેમ દૂધ કાઢવું એ શીખવવામાં આવે છે. આબાલવૃદ્ધ સૌકોઈ એકએક કલાક લાઈનમાં ઊભા રહીને આ પ્રક્રિયાનો આનંદ ઉઠાવતા હોય છે. ગાયના દૂધમાંથી આઈસ્ક્રીમ બનાવવાની પ્રક્રિયા પણ તમે આઈસ્ક્રીમ ફૅક્ટરીમાં જઇને જોઈ શકો છો તો અહીંની શૉપમાંથી કાઉ મિલ્કમાંથી બનતી વિવિધ બ્યૂટી પ્રોડ્કટ ખરીદીને રોજબરોજના ઉપયોગમાં લઈ શકાય છે.